《紫翠楼》
宋代·吕希纯

予临潇洒郡，终日坐楼中。楼上辟四门，门开面面风。

南荣看马目，北槛对乌龙。夕暝瞰兜率，朝霞望高峰。

峰峦一相望，紫翠千万重。中宵若笙篁，天籁起长松。

直疑列仙侣，驾鹤相过从。

作者简介：寿州人，字子进。吕希绩弟。登进士第。为太常博士。哲宗元祐中，历官太常丞、权太常少卿。宣仁太后死，谏哲宗勿复新法。寻除中书舍人、同修国史。绍圣初出知亳州，为谏官劾元祐中附会吕大防、苏辙，徙睦州、归州。后贬金州居住，又责道州安置。徽宗即位，起知瀛州，改颍州。崇宁初，入元祐党籍。卒年六十。